तीन नंबर प्लेटफार्म पर इंतजार। पहले काठगोदाम शताब्दी आई फिर कानपुर शताब्दी। ट्रेन 20 मिनट लेट है। लखनऊ जाने वाली शताब्दी के कोच बदरंग हो चले हैं। फटे हुए सीट की पेबंद लगाकर सिलाई की गई है। परोसा गया नास्ता संतोषजनक है। कानपुर तक ट्रेन कई स्टेशनों पर रुकती गई। अलगीढ़, टुंडला, इटावा के बाद कानपुर। कानपुर रेलवे स्टेशन पर अंकुर त्रिपाठी मिले। उनके साथ मैं और हमारे साथी रंजन कुमार सिंह सीधे आयोजन स्थल की ओर चले। यह कानपुर का साकेत नगर इलाका है। हम किशोरी वाटिका में हैं। हमारे एक सहकर्मी रमन शुक्ला का तिलकोत्सव है। दिन में भोज रात को तिलक के बाद भोज। इस दौरान कई नए लोगों से मुलाकात। पर पहले से तय था कि तिलक के अगले दिन रमन मुझे कानपुर की सैर कराएंगे।